[{"text_idx": "#000005", "text": "Estatubatuar zinema garaikideak eman duen izar handietako bat da Richard Gere (Filadelfia, 1949), aldaberatasun handiko aktore, galai klasiko handien ildoa jarraitu du, arrakasta handiko zinema eta zuzendari pertsonalagoekin eginiko lanak naturaltasun osoarekin txandakatuz."}, {"text_idx": "#000006", "text": "Gere bere ospea eta antzezpen-gaitasuna berrituz joan da bere ibilbidea sasoi bakoitzean: bere belaunaldiko aktore onenetakoa eta karismatikoenetakoa bihurtu zuten lehen pelikuletatik, Yanks (Yankiak, 1979), American Gigolo (1980) eta An Officer and a Gentleman (Ofizial eta gizon prestu, 1982), Pretty Woman (1990) filmaren arrakasta itzelera edo urteen joan-etorrian erakutsi duen erregistro aldaeretara, adibidez, thrillerrean: Final Analysis (Azken analisia, 1992), Primal Fear (Oinarrizko beldurra, 1996), Unfaithful (Desleiala, 2002); abenturan: First Knight (Lehen zalduna, 1995), komedian: Runaway Bride (Emaztegaia ihesi, 1999); drama erromantikoan: Autumn in New York (Udazkena New Yorken, 2000) edo musikalean: Chicago (2002), honekin aktore onenaren Urrezko Globoa irabaziz."}, {"text_idx": "#000009", "text": "Pantailatik kanpo, Gere piano-jole eta konpositore aditua da. Halaber, proiektuen garapenean eraginkorki parte hartzen du eta Final Analysis (Azken analisia), Mr. Jones eta Sommersby filmen produktore exekutibo ere izan da."}, {"text_idx": "#000012", "text": "Giza eskubideen defendatzaile nabarmena delarik, Tibetek Txinaren okupaziopean bizi duen tragediaren gainean arreta erakartzen lagundu du Gerek. Gere Foundation erakundearen fundatzaile moduan, osasun-heziketako eta giza eskubideen aldeko hainbat proiektutan esku hartzen du, eta Tibet bera nahiz mehatxatutako bertako kultura ezagutzera emateko konpromiso irmoan dihardu lanean. Fundazioak, halaber, Dalai Lamarekin nahiz erbesteko tibetar komunitatearekin zuzenean kolaboratzen du, eta Tibeteko herriaren kultur biziraupenari laguntza ematen dio. 1987an, Gere New Yorkeko Tibeteko Etxearen presidente sortzaile izan zen, eta hura 1991n utziz gero, egoitza Washington D.C.-n duen Tibeten aldeko nazioarteko kanpainaren Zuzendaritza Batzordeko partaide dugu, 1996an aipatu batzordeko presidente bihurtu zelarik. Gerek Tibeteko ordezkari moduan jardun du ondoko erakundeen aurrean: AEBetako Senatuaren Kanpo Harremanen Batzordean, AEBetako Senatuaren Giza Eskubideen Taldean, Europako Parlalamentuan, eta AEBetako Kongresuaren Giza Eskubideen eta Nazioarteko Operazioen Azpilantaldean."}]